Els Tallers d’Arts Plàstiques de l’IMCJB acomiaden el curs amb una exposició de les seues obres
2025-07-24

Els alumnes de l’àrea d’arts plàstiques de l’Institut Municipal de Cultura i Joventut, s’han unit un any més, juntament amb els seus professors i professores, per a acomiadar el curs 2018/19 amb una gran exposició de les obres creades enguany; exposició que es realitzarà a la Casa de Cultura de Burjassot.

Així, la mostra dels tallers de Terrisseria, Ceràmica, Dibuix i Pintura i Fotografia s’inaugurarà el dimarts 4 de juny a les 19 hores a la Sala d’Exposicions de la Casa de Cultura i es podrà visitar, en l’horari habitual d’aquest espai municipal, de dilluns a divendres de 9 a 21 hores, fins al divendres 14 de juny.

Instantànies de tota mena, amb tècniques diferents, peces de fang sorprenents, cuidant fins al més mínim detall, dibuixos cuidats i realitzats amb la cura més absoluta…tot tindrà cabuda en aquesta mostra que, a més de mostrar el gran treball de l’alumnat dels diferents tallers de l’IMCJB, també s’ha pensat perquè, futurs alumnes vegen tot allò que es pot aprendre amb aquestes classes i s’animen a formar part dels tallers del curs 2019/20.